Bekende sangers verklap hul 'onmisbare' Afrikaanse liedjies | Netwerk24
Bekende sangers verklap hul 'onmisbare' Afrikaanse liedjies
01 Junie 2018 13:53
Afrikaans is onmisbaar – en daar is vir elke Afrikaanse sanger daardie een onmisbare liedjie wat vir hom of haar 'n besondere betekenis inhou. Toets ook sommer self jou liriekekennis van bekende Afrikaanse treffers.
Vir Jack Parow is hierdie liedjie David Kramer se "Biscuits en biltong".
"Hy inspireer my baie en dit is een van my gunstelingliedjies van hom," sê Parow.
Hy hou so baie van die liedjie dat hy self 'n weergawe daarvan opgeneem het.
Parow het ook 'n weergawe van Koos Kombuis se "Johnny is nie dood nie" opgeneem en sê dat die liedjie 'n groot impak op sy loopbaan gehad het.
FOTO Instagram / @leahmusieksa
Leah, die sangeres, aktrise en die nuwe aanbieder van Boer soek 'n vrou, sê dis "maklik" om te antwoord watter Afrikaanse liedjie vir haar onmisbaar is.
Gian Groen se "Vier seisoene kind" soos uitgevoer deur Laurika Rauch is vir haar onmisbaar.
"Ek het met haar musiek grootgeword en die liedjie het vir my uitgestaan. Dis 'n baie melodieuse, mooi liedjie", sê Leah.
Sy sing dié liedjie ook gereeld by haar optredes.
HemelBesem, oftewel die kletsrymer Simon Witbooi, sê Afrikaanse hip-hop vorm 'n groot deel van wie hy is.
"Van daai rou emosie tot daai kwaad tot 'n lekker humor en woordspeling, dit roer my binneste as dit goed gedoen word," sê Witbooi.
Iets wat altyd op sy iPod is, is iXa. Witbooi sê veral die liedjies "Silwer randjie" en "Kyk ma vorentoe" roer hom diep.
Wat intellektuele stimulus betref, is daar vir Witbooi nie 'n gelyke met Die Hooflig nie.
"Niemand kan hom ewenaar met wat hy vermag en die manier waarop hy die taal gebruik nie. Elke keer wat hy voor 'n mikrofoon staan, is hy onmisbaar," sê hy.
Witbooi geniet ook Stef Bos se musiek en veral die liedjies "Komatiepoort" en "Stilbaai" sit hom in 'n "ander sone".
Hy is ook mal oor Gian Groen se "Stiltetyd" en Coenie de Villiers se "Die liefde".
'n Liedjie waarop Witbooi en sy vrou, Claudia (Yoma) gedans het, is Anneli van Rooyen se "Ek wil jou ken".